**ՀԻՄՆԱՎՈՐՈՒՄ**

**«ՉԱՐԵՆՑԱՎԱՆԻ ՀԱՄԱՅՆՔԱՊԵՏԱՐԱՆԻ ԱՇԽԱՏԱԿԱԶՄԻ ՀԱՄԱՅՆՔԱՅԻՆ ԾԱՌԱՅՈՒԹՅԱՆ ՊԱՇՏՈՆՆԵՐԻ ԱՆՎԱՆԱՑԱՆԿՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՀԱՄԱՐ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅՈՒՆ ԴԻՄԵԼՈՒ ՄԱՍԻՆ» ՆԱԽԱԳԾԻ ԸՆԴՈՒՆՄԱՆ**

1. **Նախագծի ընդունման անհրաժեշտությունը.**

Նախագիծը մշակվել է «Նորմատիվ իրավական ակտերի մասին» օրենքի 33-րդ և 34-րդ հոդվածների պահանջներին համապատասխան։

Նախագծի մշակման համար հիմք են հանդիսացել Չարենցավան համայնքի 2017 թ-ի խոշորացումից հետո համայնքապետարանի գործառույթների և հատկապես համամասնական ընտրակարգով ընտրված ավագանու պարագայում վերջին ամիսների աշխատանքների ուսումնասիրությունն ու վերլուծությունը։

Չարենցավանի համայնքապետարանի աշխատակազմի (այսուհետ՝ Աշխատակազմ) կառուցվածքը, աշխատողների քանակը, հաստիքացուցակը և պաշտոնային դրույքաչափերը հաստատվել են անցյալ տարվա դեկտեմբերին։ Հարկ է նշել Աշխատակազմի կառուցվածքային ստորաբաժանումների կողմից կատարած աշխատանքների որակական և քանակական ուսումնասիրությունը ցույց է տվել, որ կառուցվածքային առանձին ստորաբաժանումներ կարիք ունեն համալրման, մասնավորապես`

1.Հանրային ծառայության մասին ՀՀ օրենքի 46-րդ և 46.1-րդ հոդվածների համաձայն` տեղական ինքնակառավարման մարմինների անձնակազմի կառավարման ստորաբաժանումներում նախատեսվում է բարեվարքության հարցերով կազմակերպչի համայնքային ծառայության պաշտոն, ինչպես նաև հակակոռուպցիոն ծրագրերի պատասխանատուի փոխարինողի առնվազն մեկ անձ, որը համատեղվում է այդ անձանց այլ գործառույթների հետ։ Գործող հաստիքացուցակում աշխատակազմի առաջատար մասնագետն իր իրավասության սահմաններում` պաշտոնի անձնագրով նախատեսված, վարում է Համայնքային ծառայության մասին**»** ՀՀ օրենքով սահմանված գրանցամատյանները, ինչպես նաև աշխատակազմի անձնական գործերը, ապահովում է համայնքային ոչ առևտրային կազմակերպությունների և համայնքային ծառայության մրցութային, ատեստավորման հանձնաժողովների փաստաթղթային գործունեությունը ։ Ելնելով նշվածից նպատակահարամար ենք գտնում վերոնշյալ պարտականությունները ևս դնել աշխատակազմի այս առաջատար մասնագետի վրա։ Առաջարկում ենք առաջատար մասնագետի /պաշտոնի անձնագրի ծածկագիր 3.1-22 / հաստիքը կրճատել և ավելացնել գլխավոր մասնագետ-բարեվարքության հարցերով կազմակերպիչ հաստիքը` աշխատանքի պատասխանատվությամբ և կարևորությամբ պայմանավորված**։**

2. 40000 բնակչությամբ խոշորացված համայնքի համար աշխատակազմում ներկայումս առկա է միայն մեկ իրավաբան, այն էլ համայնքային ծառայության առաջատար մասնագետի հաստիք, որը բնականաբար չի կարող ամբողջ ծավալով իրականացնել իր գործառույթները։ Բացի այդ հարկավոր է հաշվի առնել նաև այն հանգամանքը, որ Չարենցավանի համայնքապետարանի աշխատակազմի առաջատար մասնագետ-իրավաբանը դատական և այլ պետական մարմիններում հանդես է գալիս, որպես ներկայացուցիչ, իսկ համաձայն Հայաստանի Հանրապետության Կոտայքի մարզի Չարենցավանի համայնքապետարանի աշխատակազմի առաջատար մասնագետ-իրավաբանի համայնքային ծառայության պաշտոնի անձնագրի վերջինս աշխատակազմից դուրս որպես ներկայացուցիչ հանդես գալու որևէ լիազորություններ չունի։ Ուստի առաջարկվում է աշխատակազմում ավելացնել գլխավոր մասնագետ-իրավաբանի հաստիքը։

3.Համաձայն **«**Տեղական ինքնակառավարման մասին**»** օրենքի 48-րդ հոդվածի 1-ին մասի 3-րդ կետի սոցիալական պաշտպանության բնագավառում համայնքի ղեկավարի լիազորությունների իրականացման համար 5000-ից ավելի բնակիչ ունեցող համայնքի աշխատակազմում ստեղծվում է համայնքի սոցիալական աշխատողի հաստիք։ Չարենցավանի համայնքապետարանի աշխատակազմի կրթության, մշակույթի, սպորտի, երիտասարդության և սոցիալական աջակցության բաժնում առկա է գլխավոր մասնագետի հաստիք, որի վրա պաշտոնի անձնագրով դրված է սոցիալական աշխատողի պարտականությունները, սակայն հաշվի առնելով Չարենցավան խոշորացված համայնքի բնակավայրերի քանակը /1 քաղաք և 5 գյուղ/ և բնակչության թվաքանակը /շուրջ 40000 բնակիչ/ մեկ սոցիալական աշխատողը ֆիզիկապես ի վիճակի չէ լիարժեք իրականացնելու ստանձնած պարտավորությունները։

Ուստի նպատակահարամար է համայնքային ծառայության պաշտոնների անվանացանկում` աշխատակազմի կրթության, մշակույթի, սպորտի, երիտասարդության և սոցիալական աջակցության բաժնում ավելացնել «Սոցիալական աջակցության մասին» օրենքի 38-40-րդ հոդվածներով նախատեսված` սոցիալական աշխատանքի ևս մեկ մասնագետի` համայնքային ծառայության առաջատար մասնագետ, սոցիալական սատարողի հաստիք։

4. Աշխատակազմի 7 կառուցվածքային ստորաբաժանումներից մեկը հանդիսացող 6 հոգանոց Հասարակայնության հետ կապերի բաժինը բաղկացած է բաժնի պետից, 3 առաջատար մասնագետներից և 2 առաջին կարգի մասնագետից: Հաշվի առնելով այն հանգամանքը, որ համայնքապետարանում ժամանակակից տեղեկատվական տեխնոլոգիաների զարգացմանը զուգահեռ ավելանում է սոցիալական ամենատարբեր կայքերում և տեղեկատվական հարթակներում աշխատելու անհրաժեշտությունը, ինչպես նաև այն, որ պետական և տեղական ինքնակառավարման մարմինների պաշտոնական կայքերին պարբերաբար ներկայացվող մատչելիության պահանջներն ընդլայնվում են՝ կարևոր է բաժնում որոշ աշխատանքների իրականացման պատասխանատվությունը դնել գլխավոր մասնագետի վրա, որը նաև ի պաշտոնե և մասնագիտական ունակություններից ելնելով կփոխարինի բաժնի պետին վերջինիս բացակայության ժամանակ։ Ուստի անհրաժեշտ ենք համարում Հասարակայնության հետ կապերի բաժնի առաջատար մասնագետի /պաշտոնի անձնագրի ծածկագիր 3.1-17 / մեկ հաստիքը կրճատել և ավելացնել գլխավոր մասնագետի մեկ հաստիք։

5. Հաշվի առնելով այն հանգամանքը, որ համայնքապետարանի կարիքների համար կազմակերպվող գնման գործընթացների թվաքանակը անհամեմատ աճել է և գնման գործընթացի պատասխանատուների (թվով 15 պատասխանատու ստորաբաժանման և գնահատող հանձնաժողովի անդամներ) կողմից էլեկտրոնային գնումների համակարգերում (PPCM, armeps, eauction) կատարվող տեխնիկական գործողությունների իրականացման ընթացքում (հայտերի բացում, գնահատում, հանձնման-ընդունման գործառույթներ և այլն) առաջանում են դժվարություններ, առաջարկվում է ֆինանսատնտեսագիտական բաժնի համայնքային ծառայության առաջատար մասնագետի (պաշտոնի անձնագրի ծածկագիր 3.1-1) հաստիքի կրճատում և գլխավոր մասնագետի հաստիքի ավելացում, որն իրականացնելու է հետևյալ լրացուցիչ գործառույթները.

● Էլեկտրոնային գնումների պլանավորման և պայմանագրերի կառավարման` PPCM համակարգում պատասխանատու ստորաբաժանման անդամների կողմից աստիճանակարգված գործողությունները, գնման ընթացակարգերի արդյունքում կնքված պայմանագրերի հանձնման-ընդունման արձանագրությունների, եզրակացությունների էլեկտրոնային հաշվառման գործառույթները։

● Էլեկտրոնային ձևով գնման գործընթացների իրականացումն ապահովող համակարգերում` [www.armeps.am](http://www.armeps.am), [www.eauction.armeps.am](http://www.eauction.armeps.am) կայքերի միջոցով, գնահատող հանձնաժողովի անդամների կողմից կատարվող տեխնիկական գործողությունները` հայտերի բացում, գնահատում, հաղթողի ընտրություն, ընթացակարգի ամփոփում և այլ անհրաժեշտ գործողություններ։

● Համայնքապետարանի և համայնքապետարանի ենթակայության տակ գտնվող պատվիրատուների՝ գնումներ կատարելու նպատակով կազմակերպված գնման գործընթացների վերաբերյալ Հայաստանի Հանրապետության օրենսդրությամբ նախատեսված տեղեկատվության հրապարակումը գնումների պաշտոնական տեղեկագրում։

● Եզրակացություն է տալիս գնման գործընթացների շրջանակներում հաստատված փաստաթղթերի վերաբերյալ` ապահովելով գնման ընթացակարգերի և դրանց առնչվող փաստաթղթերի համապատասխանությունը գնումների մասին Հայաստանի Հանրապետության օրենսդրությամբ սահմանված պահանջներին։

6, Աշխատակազմի առևտրի, սպասարկման, եկամուտների հաշվառման և հավաքագրման բաժնի գործառույթների բնույթի պատասխանատվության աստիճանով, ինչպես նաև Չարենցավան համայնքի խոշորացմամբ պայմանավորված նախատեսվում է համայնքային ծառայության առաջատար մասնագետի` /պաշտոնի անձնագրի ծածկագիր 3.1-7 / հաստիքի կրճատում և գլխավոր մասնագետի հաստիքի ավելացում առևտրի,սպասարկաման և ծառայությունների ոլորտի գծով, քանզի յոթ հոգանոց ստորաբաժանումում ներկայումս առկա է միայն մեկ գլխավոր մասնագետի հաստիք` հարկային գծով ։

**2. Կարգավորման նպատակը և ակնկալվող արդյունքը.**

Նախագծով առաջարկվում է Աշխատակազմի հաստիքացուցակի առկա 93 աշխատողների թիվն ավելացնել 2-ով՝ սահմանելով 95 ,ինչը կնպաստի տեղական ինքնակառավարման մարմինների որոշ լիազորությունների ու գործառույթների առավել արդյունավետ և պատշաճ իրականացնելուն:

**3. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Չարենցավանի համայնքապետարանի աշխատակազմի կողմից:

**4. Նախագծի ընդունման դեպքում այլ իրավական ակտերում փոփոխություններ և լրացումներ կատարելու մասին**

Չարենցավան համայնքի ավագանու 2017 թվականի նոյեմբերի 20-ի N 65 որոշման մեջ փոփոխություններ կատարելու մասին նախագծի ընդունմամբ այլ իրավական ակտերում փոփոխություններ և լրացումներ կատարելու անհրաժեշտություն չկա։

**5. Նախագծի ընդունման դեպքում պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին.**

Նախագծի ընդունման կապակցությամբ Չարենցավան համայնքի բյուջեում եկամուտների ավելացում կամ նվազեցում չի նախատեսվում, իսկ աշխատավարձի հոդվածով ամսական ծախսերը կավելանան 630.0 հազ դրամով։

**ՀԱՄԱՅՆՔԻ ՂԵԿԱՎԱՐ՝ Հ. ՇԱՀԳԱԼԴՅԱՆ**